সোমবার অসহিষ্ণুতা নিয়ে আমির খান মুখ খোলার পরেই শুরু হয়ে যায় বিতর্ক। পক্ষে-বিপক্ষে চলে সওয়াল। মঙ্গলবার এ নিয়ে সরব হয় বিজেপি। তবে শাহরুখ খানের ক্ষেত্রে যেভাবে কয়েকজন নেতা সরাসরি পালটা আক্রমণে গিয়ে দলকে বিপাকে ফেলেছিলেন, এ ক্ষেত্রে তেমন কিছু ঘটেনি। কৈলাস বিজয়বর্গীয়ের মতো নেতারা মুখ খোলেননি। বরং প্রতিক্রিয়া জানানোর জন্য বেছে নেওয়া হয় দলের প্রথম সারির মুখপাত্রদের। আমিরকে কিঞ্চিৎ কটাক্ষ করলেও, তাঁরা পুরো বিষয়টির নেপথ্যে কংগ্রেসকে দাঁড় করিয়েছেন।
কিছুক্ষণ আগে টুইট করেছেন ঋষি কপূর। লিখেছেন, ‘‘মিস্টার ও মিসেস আমির খান, যখন খারাপ সময় আসে এবং সিস্টেম-কে সংশোধনের সময় আসে, তখন তাকে মেরামত করতে হয়। এখান থেকে পালিয়ে যাবেন না। সেটাই নায়কোচিত ব্যবহার।’’
কেন্দ্রীয় মন্ত্রী কিরণ রিজিজু বলেছেন, ‘‘আমির খানের ভারত ছেড়ে যাওয়ার মন্তব্য দেশের ছবিকে কলুষিত করেছে।’’ দেশে আরও অনেক সমস্যা রয়েছে যেগুলির মোকাবিলা করতে এগিয়ে আসা উচিত। সবকিছু ছেড়ে এই রকম একটা মন্তব্যে দেশে অসহিষ্ণুতার পরিবেশে তৈরি করা হচ্ছে বলে মন্তব্য করেন তিনি। 
ইতিমধ্যেই আমিরের বাড়ির সামনে থেকে হামলা করার অভিযোগ গ্রেফতার করা হয়েছে ৫ জন শিবসেনা কর্মীকে। বাড়ানো হয়েছে নিরাপত্তা।

আমিরের বাড়ির সামনে বাড়ানো হল নিরাপত্তা। ছবি: সোলারিস 
তবে এই সবের মধ্যেই মঙ্গলবার সকালে তথ্যচিত্র পরিচালক উল্লাস নাথ এফআইআর দায়ের করেন অভিনেতার বিরুদ্ধে। দিল্লির অশোকনগর থানায় এফআইআর দায়ের করেন তিনি। আমির দেশের ভাবমূর্তি নষ্টের চেষ্টা করেছেন বলে উল্লেখ আছে এফআইআরে। 
এদিন সকাল থেকেই আমির খানের পাশে দাঁড়িয়ে যায় কংগ্রেস। দলের সহ-সভাপতি রাহুল গাঁধী বলেন, ‘‘সমালোচনা করলেই কেন দেশপ্রেম নিয়ে প্রশ্ন উঠবে?’’ সরকারকে তাঁর পরামর্শ, ‘‘ভয় না-দেখিয়ে সমস্যা সমাধানের চেষ্টা করুন।’’ এর পরে সাংবাদিক বৈঠকে বিজেপি মুখপাত্র শাহনওয়াজ হুসেন বলেন, ‘‘প্রচার পেতেই এই ধরনের কথা বলেছেন আমির।’’ তবে এর বেশি আর এগোননি শাহনওয়াজ। তির ঘুরিয়ে দেন কংগ্রেসের দিকে। বলেন, ‘‘রাহুল গাঁধীর মন্তব্য থেকেই পরিষ্কার যে, কংগ্রেস পুরো বিষয়টি নিয়ে রাজনীতি করছে।’’
এর আগে কেন্দ্রীয় মন্ত্রী মুখতার আব্বাস নকভি বলেন, ‘‘আমিরকে দেশ ছেড়ে যেতে দেব না। উনি এখানে যথেষ্ট নিরাপদ। রাজনৈতিক ইন্ধনে একটি অপপ্রচার চলছে। আমিরের এই ধরনের মন্তব্য তাঁর অনুগামীদের অপমান করেছে।’’
এর আগে অসহিষ্ণুতা নিয়ে আমির খানের মন্তব্যের পরে মঙ্গলবার সকাল থেকে দু’ধরনের প্রতিক্রিয়া আসছে। অভিনেতা অনুপম খের প্রতিবাদ করে টুইটে আমির খানের উদ্দেশে লেখেন,  ‘‘প্রিয় আমির। তুমি কি কিরণকে জিজ্ঞাসা করেছো, কোন দেশে উনি যেতে চাইছেন? তুমি কি ওঁকে বলেছো যে, এই দেশই তোমাকে আমির খান বানিয়েছে?’’
বিজেপি-র মুখপাত্র নলিন কোহলি বলেন, এই দেশ সম্পর্কে আমিরের বক্তব্য থাকতেই পারে। কিন্তু ভারত সহিষ্ণু নয়, এই দাবি তিনি সমর্থন করেন না। নলিনের কথায়, ‘‘ব্যতিক্রমকে কখনওই নিয়ম হিসেবে ধরা যায় না। বিচ্ছিন্ন ঘটনায় আপনি অ্যালার্মিস্ট হতে পারেন না। এই সব ঘটনার ভিত্তিতে আমাদে‌র দেশকে বর্ণনা করা অনুচিত।’’
তবে আমিরের সমর্থনে এগিয়ে এসেছেন দিল্লির মুখ্যমন্ত্রী অরবিন্দ কেজরীবাল। টুইট করে তিনি বলেছেন, ‘‘হুমকি আর কুকথায় চুপ করিয়ে রাখার করার এই উদ্যোগ বিজেপি-কে বন্ধ করতে হবে। সাধারণ মানুষের মধ্যে নিরাপদ বোধ ফিরিয়ে আনতে সরকারকে এখনই উদ্যোগ নিতে হবে।’’

স্ত্রী কিরণ ও ছেলের সঙ্গে আমির
তবে অনুপম খের-এর পাশে দাঁড়িয়েছেন পরেশ রাওয়াল। টুইটে তিনি বলেছেন, ‘‘অসহিষ্ণুতা! হিন্দুদের বিশ্বাস টলিয়ে দিয়েছে ‘পিকে’। তাতে কি হিন্দু বা সংখ্যাগুরুদের কোপে আমিরকে পড়তে হয়েছে? উলটে ছবি হিট হয়ে কোটির উপর ব্যবসা করেছে।’’ শুধু তা-ই নয়, পরেশ লিখেছেন, ‘‘একজন যথার্থ দেশপ্রেমী সমস্যার সময়ে নিজের দেশ ছেড়ে পালিয়ে যান না।’’
সোমবার এক অনুষ্ঠানে তিনি বলেন, ‘‘ভারতের সামাজিক পরিস্থিতি এই মুহূর্তে খুব ভাল নয়। আমার স্ত্রী কিরণ (রাও) পর্যন্ত উদ্বিগ্ন হয়ে জানতে চেয়েছিল, আমাদের দেশ ছেড়ে চলে যাওয়া উচিত কি না। ও সন্তানের ভবিষ্যৎ ভেবে ভয় পাচ্ছে!’’
শাহরুখ খান, কিছুটা অনিচ্ছুক হলেও সলমন খান এবং সম্প্রতি কলকাতায় চলচ্চিত্রোৎসবে অমিতাভ বচ্চন অসহিষ্ণুতা বিতর্কে মুখ খোলার পর বাকি ছিলেন শুধু আমিরই। তিনিও সরব হওয়ার পর তাঁর নির্মীয়মাণ ছবির নাম টেনে সোশ্যাল মিডিয়ায় চর্চা চলছে, ‘দঙ্গল (কুস্তি) কি আজ থেকেই শুরু’!
নয়াদিল্লিতে এক আনুষ্ঠানিক কথোপকথনে আমির ছুঁয়ে গিয়েছেন সন্ত্রাস, সাম্প্রদায়িকতা থেকে অসহিষ্ণুতার মতো বিষয়। অসহিষ্ণুতার প্রতিবাদে সরকারি পুরস্কার ফেরানো প্রসঙ্গে তিনি বলেছেন, ‘‘যে কোনও অহিংস প্রতিবাদই সমর্থন করি। বহু সৃজনশীল মানুষ পুরস্কার ফিরিয়ে প্রতিবাদ জানান। এটা প্রতিবাদের  একটা ধরন।’’ অসহিষ্ণুতা বিতর্কের প্রেক্ষিতেই তাঁর মন্তব্য, ‘‘দেশ নিরাপত্তাহীনতায় ভুগছে।’’

গ্রেফতার হয়েছে ৫ জন শিবসেনা কর্মী। ছবি: সোলারিস
অসহিষ্ণু মেজাজের পরিচয় তিনি সেন্সর বোর্ডের সাম্প্রতিক কাজকর্মেও দেখেছেন বলে জানান আমির। জেমস বন্ডের ছবি ‘স্পেকটারে’ একটি দৃশ্যে চুমুর দৈর্ঘ্য কমাতে বলে বোর্ডের চেয়ারম্যান পঙ্কজ নিহালনির ফতোয়া আমিরের মতে, ‘‘আশঙ্কাজনক।’’ সন্ত্রাস সম্পর্কে প্রশ্নের উত্তরে আমির বলেছেন, ‘‘সন্ত্রাস এবং ধর্ম আলাদা। যে জঙ্গি, সে শুধুই জঙ্গি— মুসলমান বা হিন্দু নয়।... জঙ্গি সংগঠন আইএসের বিরুদ্ধে একাধিক ইসলামি সংগঠনও মুখ খুলেছে।’’
সন্ত্রাসের অনুষঙ্গে সাম্প্রদায়িকতার প্রসঙ্গও টেনে এনেছেন আমির। বলেছেন, ‘‘মুসলিম পরিবারে জন্মেছি। কিন্তু যখন কথা বলি, সকলের হয়েই বলি।’’ যে মন্তব্য শুনে অনেকেরই ধারণা, আমির এভাবে ভারতীয় রাজনীতিতে ক্রমবর্ধমান সাম্প্রদায়িক মেরুকরণকেই কটাক্ষ করতে চেয়েছেন। প্রসঙ্গত, যে অনুষ্ঠানে আমির এ কথা বলেছেন, তার প্রধান অতিথি ছিলেন কেন্দ্রীয় মন্ত্রী অরুণ জেটলি। পুরস্কার ফেরানো বিতর্কে তিনি বলেছেন, ‘‘যে কোনও বিষয়ে বিশিষ্টেরা নির্দিষ্ট অবস্থান নিলে তা সমাজের পক্ষেই ভাল।